stanford-oval/wikipedia huggingface dataset:
טיפול בהפרעת דחק פוסט-טראומטית
סמים פסיכואקטיביים > קנאביס

בספרות המדעית לא קיימת הסכמה ברורה לגבי יעילותו של קנאביס רפואי בטיפול בפוסט־טראומה. מספר סקירות הגיעו למסקנה שאין מספיק עדויות לכך שקנאביס רפואי מסייע לאנשים עם פוסט־טראומה. יש הטוענים כי ניתן לטפל בפוסט־טראומה בעזרת קנאביס או קנבינואידים (אנ') סינתטים. עם זאת, המידע על מידת היעילות של טיפול זה ועל הבטיחות שלו מוגבל. חלק מהמחקרים אף מקשרים בין השימוש בקנאביס לבין החמרה בסימפטומים לאחר שנה.
המחלקה לטיפול בחיילים משוחררים בארצות הברית המליצה באופן חזק נגד השימוש בקנאביס או תוצרי קנאביס לטיפול בפוסט־טראומה.
סמים פסיכואקטיביים > טיפול פסיכדלי

טיפול פסיכדלי הוא שימוש בחומרים פסיכדליים כגון MDMA, פסילוסיבין, LSD ואיהוואסקה לטיפול במחלות נפש. רוב החומרים הפסיכדליים אינם חוקיים, והם משמשים בעיקר בניסויים קליניים. תרופות פסיכדליות ניתנות לרוב בפגישות בודדות או בכמה פגישות שלאחריהן המטופל לובש מסכה ומאזין למוזיקה כדי שיוכל להתמקד בחוויה הפסיכדלית  יש עדויות ראשוניות לכך שטיפול בסמים פסיכדליים כמו MDMA וקטמין יכול לסייע לבעלי פוסט־טראומה. תופעת הלוואי השכיחה ביותר בשימוש בחומרים פסיכדליים היא כאב ראש.
סמים פסיכואקטיביים > טיפול פסיכדלי > MDMA

בשנת 2018, מינהל המזון והתרופות והתרופות האמריקני העניק תואר "טיפול פורץ דרך" לניסיונות פסיכותרפיה בסיוע MDMA. מטא-אנליזה של 12 מחקרים מצאה ש־MDMA מסייע במידה רבה בהפחתה של תסמיני פוסט־טראומה (Hedge's g = -1.30). נראה ש־MDMA מפחית את החרדה הקשורה להיזכרות בחוויה הטראומטית. דבר זה מאפשר למטופל לקיים פגישות טיפוליות פרודוקטיביות מבלי לעורר חרדה יתרה.
הטיפול בסיוע MDMA עוזר למטופלים לעבד ביתר קלות את הזיכרונות שלהם ומשנה את השקפתם על החיים. הפחתת תסמינים של PTSD מתחילה כבר אחרי 2–3 מפגשים. MDMA נחשב לסם בעל השפעה מתונה יותר, בהשוואה לחומרים פסיכדליים קלאסיים כמו פסילוסיבין ו-LSD.
סמים פסיכואקטיביים > טיפול פסיכדלי > קטמין

קטמין יכול להפחית במהירות תסמיני PTSD על ידי שינוי תהליכי זיכרון, כמו התהליך של הכחדת הפחד. קיימות תוצאות מבטיחות לטיפול בקטמין בשילוב עם טיפול בחשיפה. מחקר מטא-אנליזה מצא שקטמין מפחית במידה צנועה תסמינים של פוסט-טראומה ודיכאון החל מטיפול של יום אחד. עם זאת, מסקנת החוקרים הייתה כי יש עדיין לחקור את משך הפעילות. תופעות הלוואי השכיחות היו יובש בפה, סחרחורת וטשטוש בראייה. מכיוון שניתן להגיע לאפקט טיפולי דומה בעזרת תרופות SSRI (מעכבי ספיגה חוזרת של סרוטונין סלקטיביים), נכון לשנת 2024 לא נראית עדיפות לטיפול בקטאמין.
טיפולים אחרים > גרייה מגנטית למוח

גרייה מגנטית למוח (אנ') היא שיטת טיפול פחות שכיחה לפוסט־טראומה. בשיטה נעזרים בשדה מגנטי כדי ליצור זרם חשמלי באזור מסוים במוח. נראה שהשיטה יעילה, ושהאפקט הטיפולי שלה בינוני-גדול (Hedge's g = 0.88), אבל לא נעשו מספיק מחקרים כדי להגיע למסקנות ברורות.
טיפולים אחרים > חסימה עצבית של הגנגליון דמוי כוכב

חסימה עצבית של הגנגליון דמוי כוכב (אנ') (Stellate ganglion block; SGB) היא טיפול פולשני ל-PTSD שהוצע ב-2008. בטיפול מוזרק חומר הרדמה מקומי כדי לחסום את העצבים הסימפתטיים הממוקמים משני צידי תיבת הקול בצוואר. החסימה נועדה להפחית את רמת העוררות של המטופל.
טיפול בפוסט־טראומה מורכבת

במקרים מיוחדים של פוסט־טראומה, הנקראים פוסט־טראומה מורכבת, הנפגעים נחשפים לאירוע קיצוני במיוחד או מתמשך, ממנו הם אינם יכולים להימלט (למשל, מקרים חוזרים של התעללות בתוך המשפחה, אלימות מינית או פיזית, שבי, מלחמה). במקרים כאלה הנפגעים סובלים גם מתסמינים של פוסט־טראומה, אך עלולים לסבול מהפרעות נפשיות נוספות, ומתסמינים הנבדלים מתסמונת פוסט-טראומטית "רגילה". נערך מחקר מטא אנליזה שבחן את האפקטיביות של טיפולים שונים לאוכלוסיות עם פוסט־טראומה מורכבת, כמו לוחמים, פליטים, קורבנות של התעללות מינית ואלימות במשפחה ואוכלוסיות באזורי לחימה. המחקר מצא שבקרב אוכלוסיות אלה, טיפולים פסיכולוגיים סייעו להפחית פוסט־טראומה, חרדה ודיכאון, ושיפרו את איכות השינה. טיפולים תרופתיים היו פחות אפקטיביים בטיפול בפוסט־טראומה ובשיפור השינה. תרופות אנטי-פסיכוטיות הראו יעילות גבולית בהפחתת תסמיני פוסט־טראומה. באופן כללי, שיטת הטיפול שנמצאה היעילה ביותר הייתה טיפול ממוקד טראומה. עם זאת, שיטה זו הייתה פחות אפקטיבית בקרב לוחמים או אנשים מאזורי לחימה. הטיפולים היעילים ביותר כללו שני מרכיבים טיפוליים או יותר.
מחקר מתא-אנליזה נוסף מצא שעבור אנשים עם פוסט־טראומה מורכבת היה אפקט טיפולי בינוני לטיפול קוגניטיבי התנהגותי ולטיפול בחשיפה. איכות המחקרים לטיפול מסוג EMDR לא היו גבוהים בשל מיעוט מחקרים בתחום.
טיפול בפוסט־טראומה בקרב ילדים

מטא אנליזה משנת 2019 העריכה את היעילות של מספר שיטות טיפול על סמך 32 ניסויים בילדים וצעירים. שיטת הטיפול היעילה ביותר הייתה טיפול קוגניטיבי-התנהגותי ממוקד בטראומה, במיוחד בטיפול האישי ולא הקבוצתי. EMDR גם היא אפקטיבית, אך פחות. ייעוץ תומך לא היה אפקטיבי בהפחתה של תסמינים של פוסט־טראומה בילדים ובצעירים. פסיכותרפיית הורה-ילד, שחרור רגשי ומדיטציה היו גם יעילות וגם הראו תוצאות חיוביות, אך מכיוון שמעט מחקרים בדקו אותן, קשה לקבוע אם הן אכן מועילות.
ברמה הקבוצתית והאישית, הטיפולים הפסיכולוגיים השכיחים לילדים הם טיפול קוגניטיבי-התנהגותי ממוקד בטראומה (אנ') והתערבות קוגניטיבית-התנהגותית לטראומה בבתי-ספר (Cognitive-Behavioral Intervention for Trauma in Schools; CBITS). שתי השיטות מראות תוצאות טובות להתמודדות עם טראומה של ילדים בבית ספר יסודי ותיכון. עם זאת, הם מתאימים במיוחד לילדים בוגרים (מעל גיל 11) עם סימנים של דיכאון, חרדה, נסיגה ופחות מתאימים לילדים צעירים יותר, או אלה עם הפרעת התנהגות. גם טיפול מסוג EMDR יכול לסייע לילדים, נוער וצעירים. אולם, מכיוון שכמות המחקרים שנעשו על שיטה זו מצומצמת, ההמלצה המרכזית היא להשתמש בטיפול קוגניטיבי-התנהגותי ממוקד בטראומה.
בבתי ספר מומלץ לפעול בשלוש רמות. ברמת בית הספר, מובילים תוכניות של פיתוח יכולות בקרב הצוות, ההורים והילדים. אלה יכולים לכלול הכשרת הצוות במידע על טראומה והתמודדות, פיתוח כישורים חברתיים ורגשיים אצל הילדים. ברמת הכיתה או הקבוצה מעבירים פעילויות קבוצתיות לתלמידים הנמצאים בסיכון. לדוגמה, טיפול קבוצתי התנהגותי-קוגניטיבי. ברמה האישית תומכים נקודתית בתלמידים שנפגעו באופן חמור מטראומה, לעיתים מחוץ לכותלי בית הספר.
טיפול בפוסט־טראומה על רקע צבאי

אנשים הסובלים מפוסט־טראומה על רקע צבאי מפיקים תועלת נמוכה יותר מטיפול פסיכולוגי, בהשוואה לאנשים הסובלים מפוסט־טראומה מסיבות אחרות. כלומר, מידת השיפור שלהם בעקבות הטיפול, נמוכה מהרגיל. בנוסף לכך, הם מראים גם שיעור רמיסיה נמוך יותר, כלומר מצבם משתפר פחות לאורך זמן.
בשנת 2020 התפרסם מאמר סקירה על הטיפול בפוסט־טראומה צבאית בכתב העת היוקרתי JAMA. לטענת החוקרים, קשה יותר לטפל בפוסט־טראומה על רקע צבאי, מכיוון שהחשיפה למצב הטראומתי עזה ומתמשכת, ומכיוון שהחיילים נוטים להיחשף לחוויות בעייתיות מבחינה מוסרית ולאובדנים. מחקרים שבחנו חיילים פעילים, מראים לעיתים תוצאות שונות מאלה שבדקו טיפולים בקרב האוכלוסייה הכללית או בקרב יוצאי צבא. מחקרים אלה מראים שעבור יוצאי צבא, אין הבדל באפקטיביות של כמה טכניקות טיפוליות: חשיפה מתמשכת, עיבוד קוגניטיבי, טיפול ממוקד הווה, סרטרלין ומדיטציה טרנסצנדנטלית. בכל המקרים האלה, רק 31% מהמטופלים החלימו או השתפרו. ברוב המקרים חל רק שיפור ללא החלמה, כלומר החיילים עדיין עמדו בקריטריונים של פוסט־טראומה גם לאחר הטיפול. היעדר ההבדלים בין השיטות הטיפוליות השונות מעלה את השאלה האם טיפול יעיל דורש חשיפה לאירוע הטראומתי או עיבוד קוגניטיבי שלו. עולה גם השאלה אם יש צורך להשתמש בשיטות דורשניות יותר (כמו חשיפה ממושכת ועיבוד קוגניטיבי) כאשר מתקבלות תוצאות דומות בשיטות דורשניות פחות כמו טיפול ממוקד הווה, סרטרלין ומדיטציה טרנסצנדנטלית. החוקרים הדגישו את הצורך להיות גמישים בשיטה הטיפולית, ולהחליף לשיטה אחרת אם אין תגובה חיובית.
הערות שוליים

| טראומה נפשית |
| --- | --- | --- |
| מצבי טראומה | סכנת חיים • אלימות • התעללות • אונס • אלימות מינית • מלחמה • טרור  • קרב • תאונת דרכים • טראומה גופנית • שכול • שוד  • אסון טבע • שרפה • הגירה |  |
| מאפייני טראומה | מצוקה נפשית • חרדה • פחד • דאגה • בכי • חוסר אונים • אימה • תבהלה • עוררות • טריגר •  הימנעות • התמודדות ממוקדת הימנעות • רומינציה • מחשבות פולשניות • מחשבות אילו • אשמת שורדים • האשמה עצמית (אנ') • האשמה (אנ') • אשמה (רגש) |  |
| תגובת דחק | דחק • תגובת הילחם או ברח • מערכת העצבים הסימפתטית • ציר ה-HPA • עומס אלוסטטי |  |
| הפרעות | הפרעות הקשורות לטראומה וגורמי דחק • נפגע חרדה • הפרעת דחק חריפה • הפרעת דחק פוסט-טראומטית • הפרעה פוסט-טראומטית מורכבת • טראומה משנית • הפרעת הסתגלות • הפרעת חרדה • התקף חרדה • ביעותי לילה • נדודי שינה • דיסוציאציה • פלשבק • הפרעת דה-פרסונליזציה • הפרעת דה-ריאליזציה |  |
| גורמי חוסן | חוסן נפשי • רשת חברתית • דתיות • מודל רגישות-דחק • מודלים של תורשה, סביבה והתפתחות • סטטוס חברתי • שונות קצב לב |  |
| התמודדות | התמודדות • צמיחה פוסט-טראומטית • תמיכה חברתית • עזרה עצמית • פעילות גופנית • טכניקות הרפיה • מדיטציה טרנסצנדנטלית • אימוני נשימה • הסחת דעת • אסקפיזם |  |
| תרופות | תרופות נוגדות דיכאון • סרטרלין • פרוקסטין • ונלפקסין • פלואוקסטין • קנאביס |  |
| טיפול נפשי | טיפול בהפרעת דחק פוסט-טראומטית • עזרה ראשונה פסיכולוגית • מודל מעש"ה • קבוצת תמיכה • טיפול קוגניטיבי-התנהגותי • טיפול קוגניטיבי-התנהגותי ממוקד בטראומה (אנ') • טיפול בעיבוד קוגניטיבי • EMDR • תרפיית חשיפה ממושכת |  |
| עמותות | ער"ן • נט"ל |  |
נערה עוברת טיפול בנוירופידבק
פעילות גופנית אירובית כמו הליכה, ריצה, ריקוד, או רכיבה על אופניים, מורידה את רמת העוררות הגופנית ויכולה להפחית סימנים של פוסט־טראומה.
A Whiter Shade of Pale

| --- | --- |

 סינגל בביצוע פרוקול הארום
 מתוך האלבום Procol Harum
 יצא לאור:  12 במאי 1967
 סוגה:  רוק פסיכדלי  רוק מתקדם  בארוק רוק
 שפה:  אנגלית 
 אורך:  4:03
 חברת תקליטים:  Deram Records
 כתיבה:  גארי ברוקר, קית ריד, מתיו פישר
 
"A Whiter Shade of Pale" (תרגום מילולי: גוון בהיר יותר של חיוורון, בישראל התפרסם השיר בשם: "בהיר יותר מחיוורון") הוא שיר הבכורה של להקת הרוק הבריטית פרוקול הארום, אשר פורסם במקור ב-12 במאי 1967. השיר הגיע למקום הראשון במצעד הסינגלים הבריטי ב-8 ביוני 1967, ונשאר במקום הראשון במשך שישה שבועות. כמו כן השיר הגיע למיקום החמישי במצעד הבילבורד האמריקני. הסינגל שייך לקבוצה מצומצמת של כ-30 סינגלים שמכרו לאורך השנים מעל ל-10 מיליון עותקים ברחבי העולם.
השיר דורג במקום ה-57 ברשימת 500 השירים הגדולים בכל הזמנים של המגזין רולינג סטון.
הפקה

הטקסט המקורי של השיר הכיל ארבעה בתים, ולמרות זאת רק שני הבתים הראשונים נכללו בהקלטה המקורית של השיר. הלהקה נהגה לבצע את הבית השלישי של השיר בהופעות החיות, ואת הבית הרביעי ביצעה רק לעיתים נדירות. מנגינת הליווי של השיר, אשר נוגנה על אורגן האמונד, נכתבה בהשראת שתי יצירות של יוהאן סבסטיאן באך – "אריה על מיתר סול", ו"קנטטה מס' 140: התעוררנה!, קורא הקול" (Wachet auf, ruft uns die Stimme). השיר גם הושפע במידה מסוימת משירו של פרסי סלדג' "When a Man Loves a Woman".
נגן האורגן לשעבר של הלהקה, מתיו פישר, שביצע את נגינת האורגן בשיר, הגיש בשנת 2005 תביעה בבית המשפט העליון הבריטי נגד גארי ברוקר (הזמר של הלהקה) והמו"ל שלו, בטענה כי הוא היה שותף בכתיבת השיר וכי הוא זכאי לתמלוגים. פישר זכה במשפט ב-20 בדצמבר 2006, אך זכה ב-40% מהתמלוגים, במקום 50% כפי שהוא דרש, וכמו כן נקבע כי הוא יקבל תמלוגים רק על התקופה שלפני 2005. בעקבות כך, גארי ברוקר והמו"ל שלו ערערו על הקביעה וב-4 באפריל 2008 בית המשפט הבריטי לערעורים ביטל קביעה זו בשל העיכוב בהגשת תביעתו של פישר (38 שנים). בעקבות כך, פישר ערער בהמשך על קביעה זו בבית הלורדים ולבסוף ב-30 ביולי 2009 בית הלורדים פסק לטובתו של פישר.
גרסאות כיסוי

לאורך השנים הוקלטו גרסאות כיסוי רבות לשיר, כאשר בין המבצעים הבולטים ביותר היו ג'ימי קאסטור, אנני לנוקס, ג'ו קוקר, מייקל בולטון, רינגו סטאר, בוני טיילר, האחים אברלי, שרה ברייטמן ופרסי סלדג'.
הערות שוליים

↑  BBC Radio 2 - The People's Songs, Whiter Shade of Pale - Britain Skips the Light Fandango
↑  'A Whiter Shade of Pale' : authorship lawsuit reported in 'Mail on Sunday'
↑  BBC NEWS | Entertainment | Organist wins Procol Harum battle
↑  רויטרס, התקבל הערעור של מייסד "פרוקול הארום", באתר הארץ, 7 באפריל 2008
↑  Judgment in the AWSoP lawsuit appeal, 4 April 2008
↑  BBC NEWS | Entertainment | Victory for Whiter Shade organist
| פרס המוזיקה הבריטית לשיר השנה |
| --- | --- | --- |
| 1977–2000 | "Bohemian Rhapsody" – קווין / "A Whiter Shade of Pale" – פרוקול הארום (1977) ‏•‏‏ "Tainted Love" – Soft Cell‏ (1982) ‏•‏‏ "Come On Eileen" – דקסיז מידנייט ראנרס (1983) ‏•‏‏ "Karma Chameleon" – Culture Club ‏(1984) ‏•‏‏ "Relax" – פרנקי הולך להוליווד (1985) ‏•‏‏ "Everybody Wants to Rule the World" – טירז פור פירז‏ (1986) ‏•‏‏ "West End Girls" – פט שופ בויז (1987) ‏•‏‏ "Never Gonna Give You Up" – ריק אסטלי (1988) ‏•‏‏ "Perfect" – Fairground Attraction‏ (1989) ‏•‏‏ "Another Day in Paradise" – פיל קולינס (1990) ‏•‏‏ "Enjoy the Silence" – דפש מוד (1991) ‏•‏‏ "These Are the Days of Our Lives" – קווין (1992) ‏•‏‏ "Could It Be Magic" – טייק ד'את (1993) ‏•‏‏ "Pray" – טייק ד'את (1994) ‏•‏‏ "Parklife" – בלר (1995) ‏•‏‏ "Back for Good" – טייק ד'את (1996) ‏•‏‏ "Wannabe" – ספייס גירלז (1997) ‏•‏‏ "Never Ever" – אול סיינטס (1998) ‏•‏‏ "Angels" – רובי ויליאמס (1999) ‏•‏‏ "She's the One" – רובי ויליאמס (2000) |  |
| 2001–הווה | "Rock DJ" – רובי ויליאמס (2001) ‏•‏‏ "Don't Stop Movin'" – S Club 7‏ (2002) ‏•‏‏ "Just a Little" – ליברטי איקס (2003) ‏•‏‏ "White Flag" – דיידו (2004) ‏•‏‏ "Your Game" – ויל יאנג (2005) ‏•‏‏ "Speed of Sound" – קולדפליי (2006) ‏•‏‏ "Patience" – טייק ד'את (2007) ‏•‏‏ "Shine" – טייק ד'את (2008) ‏•‏‏ "The Promise" – Girls Aloud‏ (2009) ‏•‏‏ "Beat Again" – JLS (2010) ‏•‏‏ "Pass Out" – טייני טמפה בהשתתפות לאברינת' (2011) ‏•‏‏ "What Makes You Beautiful" – ואן דיירקשן (2012) ‏•‏‏ "Skyfall" – אדל (2013) ‏•‏‏ "Waiting All Night" – רודימנטאל בהשתתפות אלה אייר (2014) ‏•‏‏ "Uptown Funk" – מארק רונסון בהשתתפות ברונו מארס (2015) ‏•‏‏ "Hello" – אדל (2016) ‏•‏‏ "Shout Out to My Ex" – ליטל מיקס (2017) ‏•‏‏ "Human" – ראג-אנ'-בון מאן (2018) ‏•‏‏ "One Kiss" – קלווין האריס ודואה ליפה (2019) ‏•‏‏ "Someone You Loved" – לואיס קפלדי (2020) ‏•‏‏ "Watermelon Sugar" – הארי סטיילס (2021) ‏•‏‏ "Easy on Me" – אדל (2022) ‏•‏‏ "As It Was" – הארי סטיילס (2023) ‏•‏‏ "As It Was" – הארי סטיילס (2023) ‏•‏‏ "Escapism" – ריי בהשתתפות 070 שייק (2024) ‏•‏‏ "Guess" – צ'ארלי XCX בהשתתפות בילי אייליש (2025) |  |
| --- | --- |
בקרת זהויות :  MusicBrainz work: db07305b-7ccf-3576-9cc6-7017c20641d7
מספר ריבועי

מספר ריבועי הוא מספר שלם חיובי שיכול להיכתב כריבוע של מספר שלם אחר, כלומר הוא מהצורה  \ n^{2} כש-n שלם. לדוגמה, 9 הוא מספר ריבועי כיוון ש- \ 3\times 3=9.
מספר הוא חופשי מריבועים אם איננו מתחלק באף מספר ריבועי גדול מ-1.
קל להבין שמספר נתון  \ m יקרא ריבועי אם ורק אם ניתן לסדר  \ m עצמים בריבוע, למשל -
| --- | --- |
1: 
4: 
9: 
16: 
25: 
באיורים האחרונים ניתן גם לראות שהמספר הריבועי הבא יתקבל מהוספת המספר המתאים בסדרת המספרים האי-זוגיים (המעוינים הוורודים). זה מבטא את הקשר:  (n+1)^{2}={\color {Blue}n^{2}}+{\color {VioletRed}2n+1}, המספר 2n+1 הוא האי-זוגי במקום ה-n+1 בסדרת האי-זוגיים הטבעיים.
את הקשר הזה ניתן גם לבטא כסכום כל המספרים הטבעיים האי-זוגיים עד מספר מסוים:  n^{2}=\sum _{k=1}^{n}(2k-1). לדוגמה:  \ 5^{2}=25=1+3+5+7+9.
50 המספרים הריבועים הראשונים הם:
ראו גם

חזקה (מתמטיקה)
שורש ריבועי
סכום של שני ריבועים
משפט ארבעת הריבועים של לגראנז'
בעיית בזל
המשולש הישר של פרמה
מילאן זק"ש

| --- | --- |

המנצח מילאן זק"ש
 לידה:  28 בנובמבר 1884 לישוב(אנ'), דרום בוהמיה, האימפריה האוסטרו-הונגרית האימפריה האוסטרו-הונגרית
 פטירה:  4 באוגוסט 1968 (בגיל 83) זאגרב, יוגוסלביה יוגוסלביה
 מוקד פעילות:  זאגרב, יוגוסלביה
 תקופת הפעילות:  1911–1955 (כ־44 שנים)
 מקום לימודים:  לימודי מוזיקה בקונסרבטוריון של פראג
 פרסים והוקרה:  Vladimir Nazor Award (1962) 
 
מילאן זק"ש (בסרבו-קרואטית: Milan Sachs;‏ 28 בנובמבר 1884, לישוב(אנ'), דרום בוהמיה, האימפריה האוסטרו-הונגרית – 4 באוגוסט 1968, זאגרב, הרפובליקה הפדרלית הסוציאליסטית של יוגוסלביה) היה מנצח אופרה יוגוסלבי ממוצא יהודי צ'כי אשר ניהל לאורך שנות דור את בית האופרה בזאגרב.
קורות חייו

מילאן זק"ש נולד בעיירה ליישוב אשר בדרום מוראביה (בשטחי צ'כיה המודרנית) במשפחה יהודית. למד נגינת כינור בקונסרבטוריון של פראג וב-1905 הצטרף לתזמורת הפילהרמונית הצ'כית. בין 1907 ל-1910 ניגן ככנר ראשי בתזמורת תיאטרון בלגרד. בהמשך, לימד מוזיקה בנובי סאד וב-1911 החל לנצח על האופרה של זאגרב. ב-1920 ניצח לראשונה על האופרה "יָאנוּפָה" מאת לאוש יאנאצ'ק. ב-1932 מונה למנהל המוזיקלי של האופרה בברנו. ב-1936 ניצח בהצגת הבכורה של הסימפוניה מספר 1 של אנטונין דבוז'אק שנחשבה לאבודה, והתגלתה באקראי ב-1923. ב-1938 סיים את תפקידו בברנו ושב לזאגרב.
הוא נחשב לבכיר המוזיקאים היהודים בזאגרב. ב-1930 ניצח לראשונה בזאגרב על האופרה פרסיפל מאת ריכרד וגנר. במהלך מלחמת העולם השנייה לאחר כיבוש ממלכת יוגוסלביה על ידי גרמניה הנאצית וכינון ממשלת הבובות של האוסטאשה הוחל ברדיפות יהודים. מילאן זק"ש המיר את דתו לנצרות קתולית כדי להיחלץ מאימת הרדיפות וזכה לחסות של השלטונות.
לאחר תום המלחמה, ב-1945 מונה לנשיא החברה הקרואטית למוזיקאים. כמו כן מונה למנהל בית האופרה של זאגרב ועסק בשיקום ובהרחבת בית האופרה. במקביל שימש ככנר ראשי בתזמורת הסימפונית של העיר. הוא ניהל את האופרה של זאגרב עד 1955. ב-1968 הלך מילאן זק"ש לעולמו והוא בן 83. רחוב וגן ילדים בזאגרב נושאים את שמו.
הערות שוליים

↑  תעתוק שם המשפחה לעברית נקבע לפי: הקהילה היהודית בזאגרב, בתוך: צבי לוקר (עורך), פנקס הקהילות - יוגוסלאוויה, הוצאת יד ושם, ירושלים, 1988, עמוד 134.
↑  מילאן זק"ש, המנצח שעל סיפור חייו אפשר לכתוב ספר, באתר operaplus.cz (בצ'כית).
↑  מילאן זק"ש, באתר zbl.lzmk.hr (בקרואטית).
↑  Nikola Batušić, Asja Petrović, Branko Gavrin, Hrvatsko narodno kazalište u Zagrebu, ‏Zagreb Croatian National Theatre, 1860-1985, 1985.
↑  מילאן זק"ש, באתר "האנציקלופדיה הקרואטית" (בקרואטית).
| --- | --- |
בקרת זהויות :  PLWABN: 9810651953505606  BnF: cb16420970r (data)  ISNI: 0000 0000 5566 469X  LCCN: no89016886  NKC: ola200202675  SNAC: w68j0pdg  VIAF: 46318015   WorldCat (עם VIAF): 46318015
אניה טיילור-ג'וי

| --- | --- |

טיילור-ג'וי בכנס קומיק-קון, 2018
 לידה:  16 באפריל 1996 (בת 28) ארצות הברית מיאמי, פלורידה, ארצות הברית 
 שם לידה:  Anya-Josephine Marie Taylor-Joy 
 מדינה:  ארגנטינה ארגנטינה הממלכה המאוחדת הממלכה המאוחדת
 תקופת הפעילות:  מ-2014
 מקום לימודים:  בית הספר קווינס גייט  Northlands School 
 בן או בת זוג:  Malcolm McRae (1 באפריל 2022–?) 
 פרסים והוקרה:  פרס גלובוס הזהב לשחקנית הטובה ביותר - מיני סדרה או סרט טלוויזיה (2021)  פרס בחירת מבקרי הטלוויזיה לשחקנית הטובה ביותר במיני סדרה/סרט (2021)  פרס גילדת שחקני המסך לשחקנית הטובה ביותר במיני סדרה או סרט טלוויזיה (2021)  גביע שופאר (2015) 
 פרופיל ב-IMDb
 
טיילור-ג'וי, 2017
אניה ג'וזפין מארי טיילור-ג'וי (באנגלית: Anya Josephine Marie Taylor-Joy; נולדה ב-16 באפריל 1996) היא שחקנית קולנוע ודוגמנית ארגנטינאית-בריטית, ילידת ארצות הברית. נודעת בעיקרה בזכות משחקה בתפקידים הראשיים בסרט "אמה", בסרט "ספליט", ובסדרה "גמביט המלכה" של נטפליקס עליה זכתה בפרס גלובוס הזהב.
ביוגרפיה

טיילור-ג'וי נולדה במיאמי, פלורידה שבארצות הברית. הצעירה מבן שישה אחים. אמה ילידת-זמביה והיא ממוצא בריטי וספרדי. אביה ממוצא סקוטי-ארגנטינאי. כשהייתה פעוטה, משפחתה עברה לבואנוס איירס שבארגנטינה, וכשהייתה בת 6, עברו ללונדון שבאנגליה. בילדותה למדה לרקוד בלט.
קריירה

תפקידה הראשון היה בסרט "האקדמיה לערפדים" בשנת 2014, אך תפקידה בסרט הושמט לאחר העריכה.
בשנת 2015 הופיעה בתפקיד הראשי בסרט האימה "המכשפה" של רוברט אגרס. לשם השלמת סרט זה היא סרבה לתפקיד ראשי בסדרה בערוץ דיסני.
בשנת 2016 שיחקה בסרט "מורגן".
ב-2017 זכתה להכרה רחבה יותר בזכות השתתפות בסרט המותחן של מ. נייט שאמלאן "ספליט", וכן גילמה את תפקידה גם בסרט ההמשך "מיסטר גלאס" ב-2019.
בנוסף ב-2019 גילמה את ג'ינה גריי בסדרה "כנופיית ברמינגהאם", בעונתה החמישית.
בשנת 2020 הגיעה הפריצה הגדולה שלה בזכות תפקידה הראשי בסרט "אמה". הסרט זכה להצלחה קופתית ולשבחי ביקורות. מאוחר יותר באותה שנה שיחקה בתפקיד הראשי במיני-סדרה "גמביט המלכה" של נטפליקס, שבה גילמה ילדת פלא בשחמט. על תפקידיה בסרט ״אמה״ וגם בסדרה ״גמביט המלכה״ הייתה מועמדת לפרסי גלובוס הזהב, ואף זכתה בפרס גלובוס הזהב על תפקידה בסדרה "גמביט המלכה".
באוגוסט 2024, פורסם כי טיילור-ג'וי תשוב לנטפליקס ותככב בעיבוד לסדרה לספרה של בלה מאקי "How to Kill Your Family". הסדרה תהיה בת שמונה פרקים, וטיילור-ג'וי תגלם את הדמות הראשית, גרייס ברנרד, רוצחת סדרתית. העלילה מתארת את גרייס, שהיא בתו של מיליארדר חסר רחמים בשם סימון ארטמיס, תוצאה של רומן שהוא מתכחש לו. לאחר שאמה מתה ומשפחתה זונחת אותה, גרייס מחליטה לרצוח את בני משפחתה המנוכרת בדרכים יצירתיות ומורבידיות.
חיים אישיים

טיילור-ג'וי במערכת יחסים עם המוזיקאי והשחקן אמריקאי מלקולם מקריי. הם נישאו ב-30 בספטמבר 2023 בוונציה, איטליה.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2015 | המכשפה | תומסין |  |
| 2016 | מורגן | מורגן |  |
| 2016 | בארי | שרלוט באומן |  |
| 2016 | ספליט | קייסי קוק |  |
| 2017 | סוד בעליית הגג (אנ') | אלי |  |
| 2017 | גזעיות | לילי ריינולדס |  |
| 2019 | מיסטר גלאס | קייסי קוק |  |
| 2019 | פליימוביל: הסרט | מרלה ברנר |  |
| 2019 | מאדאם קירי (אנ') | אירן ז'וליו-קירי |  |
| 2020 | אמה | אמה וודהאוס |  |
| 2020 | Here Are the Young Men | ג'ן |  |
| 2020 | המוטנטים החדשים | איליאנה רספוטינה/מג'יק |  |
| 2021 | אתמול בלילה בסוהו | סנדי |  |
| 2022 | מלך הצפון | אולגה מיער ליבנה |  |
| 2022 | אמסטרדם | ליבי ווז |  |
| 2022 | התפריט | מרגו |  |
| 2023 | האחים סופר מריו - הסרט | הנסיכה פיץ' | דיבוב |
| 2024 | פיוריוסה: מסאגת מקס הזועם | הקיסרית פיוריוסה |  |
| 2024 | חולית: חלק שני | עאליה אטרייאידס | ללא קרדיט |
| 2025 | The Gorge | תראסה |  |
| TBA | Sacrifice | ג'ואן |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2014 | אנדוור | פיליפה קולינס-דוידסון | פרק: "Nocturne" |
| 2015 | אטלנטיס | קסנדרה | 5 פרקים |
| 2017 | המיניאטורות | פטרונלה "נלה" ברנדט | מיני-סדרה |
| 2019 | כנופיית ברמינגהאם | ג'ינה גריי | תפקיד ראשי; (עונה 5); 6 פרקים |
| 2019 | הקריסטל האפל: עידן המרד | בריאה | דיבוב; 10 פרקים |
| 2020 | גמביט המלכה | אליזבת' "בת'" הרמון | מיני-סדרה |
| יפורסם בהמשך | How to Kill Your Family | גרייס ברנרד |  |
פרסים ומועמדויות

| פרס | שנה | קטגוריה | עבור | תוצאה | מקור |
| --- | --- | --- | --- | --- | --- |
| פרס גלובוס הזהב | 2021 | השחקנית הטובה ביותר במיני סדרה או סרט טלוויזיה | גמביט המלכה | זכייה |  |
| פרס גלובוס הזהב | 2021 | השחקנית הטובה ביותר בסרט קולנוע - קומדיה או מחזמר | אמה | מועמדות |  |
| פרס גלובוס הזהב | 2023 | השחקנית הטובה ביותר בסרט קולנוע - קומדיה או מחזמר | התפריט | מועמדות |  |
| פסטיבל הקולנוע בקאן | 2017 | גביע שופרד |  | זכייה |  |
| פרס באפט"א לקולנוע | 2017 | פרס הכוכב העולה |  | מועמדות |  |
| פרס אמי לבידור בפריים טיים | 2021 | השחקנית הראשית הטובה ביותר במיני סדרה או סרט | גמביט המלכה | מועמדות |  |
| פרס סאטורן | 2017 | ההופעה הטובה ביותר של שחקן צעיר | המכשפה | מועמדות |  |
| פרס סאטורן | 2024 | השחקנית הטובה ביותר בסרט | התפריט | מועמדות |  |
| פרס סאטורן | 2025 | השחקנית הטובה ביותר בסרט | פיוריוסה: מסאגת מקס הזועם | מועמדות |  |
| פרס TCA | 2021 | הישג אישי בדרמה | גמביט המלכה | מועמדות |  |
| פרס בחירת הילדים של ניקלודיאון | 2024 | מדבבת אהובה מסרט אנימציה | האחים סופר מריו - הסרט | מועמדות |  |
| פרס גות'הם | 2016 | שחקן פורץ דרך | המכשפה | זכייה |  |
| פרס הסרטים והטלוויזיה של MTV | 2021 | ההופעה הטובה ביותר התוכנית | גמביט המלכה | מועמדות |  |
| פרס גילדת שחקני המסך | 2021 | ההופעה הטובה ביותר של שחקנית במיני סדרה או סרט טלוויזיה | גמביט המלכה | זכייה |  |
| פרס איגוד מבקרי הקולנוע האמריקאי | 2021 | השחקנית הטובה ביותר במיני סדרה או בסרט טלוויזיה | גמביט המלכה | זכייה |  |
| פרס אמפייר | 2017 | השחקן החדש הטוב ביותר | המכשפה | זכייה |  |
| פרס האקדמיה האוסטרלית לאמנויות הקולנוע והטלוויזיה הבינלאומי | 2021 | השחקנית הטובה ביותר בסדרה | גמביט המלכה | זכייה |  |